Christian Danner je upokojeni nemški dirkač Formule 1. Debitiral je v sezoni 1985, ko je dobil priložnost na dveh dirkah, toda na obeh je odstopil. V sezoni 1986 je po seriji odstopov na dvanajsti dirki sezone za Veliko nagrado Avstrije osvojil prvo prvenstveno točko za šesto mesto. Po sezoni 1987 brez točk in letu premora je na Veliki nagradi ZDA v sezoni 1989 dosegel četrto mesto, najboljšo uvrstitev kariere. Tri dirke pred koncem sezone se je upokojil. Sedaj na nemški televiziji RTL komentira dirke Formule 1.